দীৰ্ঘদিন স্থানীয় জনপ্ৰতিনিধিসকলক অনুনয়-বিনুনয় কৰিও শিমলুগুৰিৰ ৰাইজে বিদ্যুতৰ পকী খুঁটা কেইটা পাবলৈ সক্ষম নহ ’ ল৷ প্ৰতিটো নিৰ্বাচনতে ৰাজনৈতিক দলৰ প্ৰতিনিধিসকল গাঁওখনলৈ গৈ ৰাইজৰ এই দুৰ্দশাক লৈ ঘৰিয়ালৰ চকুপানী টুকি ভোটভিক্ষা কৰে যদিও নিৰ্বাচনৰ পাছত সকলো প্ৰতিশ্ৰুতি ফুটুকাৰ ফেনত পৰিণত হয় ৷ নিৰ্বাচন আহিলে গাঁওবাসীয়ে নিয়মমাফিক ভোট দি আহিছে যদিওঁ নিৰ্বাচনক লৈ যেন কোনো আগ্ৰহ নাই সাধাৰণ লোকৰ ৷ সেয়ে সমাগত নিৰ্বাচনত শিমলুগুৰিবাসীয়ে জনপ্ৰতিনিধিসকলক যোগ্য প্ৰত্যুত্তৰ দিবলৈ সাজু হৈছে৷